لای کانت گرێدانەوەێک لەنێوان دادوەری جوانکاری و مەبەست دا هەیە. هەروەها بۆ ئەم بیرمەندە ئەڵمانییە مەبەست لەپشت دیاریکردنی جوانیەوەیە. کاتێ جوانی لەسەر بناغەی مەبەست دیاریدەکرێ بەوە جوانی دەردەکەوێت. بۆئەوەی تێگەیشتنی کانت بۆ جوانکاری دەستنیشانکەین پێویستمان بەوەدەبێت بلێین کتێبی ڕەخنەیی سێهەمی کانت کە بە “”ڕەخنەی هێزی دادوەری، 1790″” Critique of Judgment ناسراوە لوتکەی بینینە فەلسەفیەکانی کانت لەسەر جوانکاری و چێژوەرگرتن لە جوانی پێکدێنێت و وەکیتریش کتێبی””ڕەخنەی هێزی دادوەری”” ،ئەو کتێبەیە ڕەخنەی چێژ – تام- دەکات(14). کتێبی ناوبراو ( واتە، ڕەخنەی هێزی دادوەری) ی کانتیش دەکەوێتە نێوان ئەو بەشەی پێیدەلێن زانین بەپێی بۆچوونی کانت و هەروەها ئەو بەشەی پێیدەلێن موڕال. بەمشێوەیە، دادوەریکردن بەسەر جوانیەوە بۆ کانت جودایە لە دادوەریکردن بەسەر شتی عەقڵی یان لۆژیکیەوە. هۆی سەرەکیش لێرە ئەوەیە داددوەری بەسەر جوانیەوە دادوەریێ خودییە. بەواتاێتر، لە هزری فەلسەفی میتافیزیکی کانت دا دادوەریکردن بەسەر جوانکارییەوە کارێ خودییە و جوانکاری بەمپێیەبێت شتێکە لەناخمانا ، لەگەڵ ئێمەدا لەدایکدەبێت. ئەمەش ڕێک دژی ئەو ئاڕاستەیەیە پێیوایە جوانکاری شتێ دەرەکی یان بابەتییە و لەپێوەندیشدایە بە سرووشتی شتەکانەوە نەک بە ناواخنیانەوە. ئەمەش وامانلێدەکات جەغتلەوەبکەین بینینی جوانی و بڕیاردان لەسەرئەوەی جوانی لە کوێیە و چۆن جوانی پەیدادەبێت بۆ کانت ئەمە شتێ تاکیە. تەنیا لێرە پێویستە ئەوە لەبیرنەکەین ئەو شوێنەی جوانی تیایە تایبەتە بە هەستەوە.